### NN 135/2024 (22.11.2024.), Odluka o davanju Županijskoj lučkoj upravi Poreč na privremeno gospodarsko korištenje lučkog područja luke posebne namjene – sportske luke »Poreč«

VLADA REPUBLIKE HRVATSKE

2221

Na temelju članka 75. stavka 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 21. studenoga 2024. donijela

ODLUKU

O DAVANJU ŽUPANIJSKOJ LUČKOJ UPRAVI POREČ NA PRIVREMENO GOSPODARSKO KORIŠTENJE LUČKOG PODRUČJA LUKE POSEBNE NAMJENE – SPORTSKE LUKE »POREČ«

I.

Ovom Odlukom daje se Županijskoj lučkoj upravi Poreč na privremeno gospodarsko korištenje lučko područje luke posebne namjene – sportske luke »Poreč«.

II.

Kopneni i morski dio lučkog područja luke posebne namjene – sportske luke »Poreč« obilježen je poligonom točaka izraženih u HTRS96/TM projekciji kako slijedi:

|  |  |  |
| --- | --- | --- |
| Točka | E | N |
| 1 | 271885,94 | 5013596,47 |
| 2 | 271882,95 | 5013594,96 |
| 3 | 271839,07 | 5013572,84 |
| 4 | 271821,52 | 5013556,18 |
| 5 | 271854,23 | 5013527,84 |
| 6 | 271884,73 | 5013468,46 |
| 7 | 271886,41 | 5013387,79 |
| 8 | 271877,20 | 5013387,61 |
| 9 | 271877,06 | 5013384,67 |
| 10 | 271947,48 | 5013387,19 |
| 11 | 271945,52 | 5013455,65 |
| 12 | 271940,62 | 5013455,65 |
| 13 | 271940,62 | 5013467,13 |
| 14 | 271950,70 | 5013467,27 |
| 15 | 271950,70 | 5013514,87 |
| 16 | 271952,94 | 5013514,87 |
| 17 | 271952,80 | 5013520,33 |
| 18 | 271948,59 | 5013525,12 |
| 19 | 271943,14 | 5013523,69 |
| 20 | 271938,94 | 5013524,39 |
| 21 | 271936,14 | 5013526,77 |
| 22 | 271934,74 | 5013530,10 |
| 23 | 271935,72 | 5013534,19 |
| 24 | 271937,26 | 5013536,85 |
| 25 | 271940,90 | 5013538,53 |
| 26 | 271935,30 | 5013548,89 |
| 27 | 271921,02 | 5013575,21 |
| 28 | 271919,20 | 5013578,01 |
| 29 | 271916,12 | 5013579,97 |
| 30 | 271911,92 | 5013580,81 |
| 31 | 271908,56 | 5013581,23 |
| 32 | 271904,64 | 5013580,81 |
| 33 | 271896,80 | 5013576,05 |

III.

Ukupna površina lučkog područja luke posebne namjene – sportske luke »Poreč« iznosi 15.176 m², sve kako je prikazano na grafičkoj podlozi koja čini Prilog 1. ove Odluke i ne objavljuje se u »Narodnim novinama«.

IV.

Lučko područje iz točke II. ove Odluke daje se Županijskoj lučkoj upravi Poreč na privremeno gospodarsko korištenje na vremensko razdoblje od jedne godine, računajući od dana preuzimanja upravljanja lučkim područjem.

Ova Odluka ukinut će se ukoliko se u vremenskom razdoblju iz stavka 1. ove točke donese odluka o davanju koncesije i temeljem iste zaključi ugovor o koncesiji u svrhu korištenja lučkog područja luke posebne namjene iz točke II. ove Odluke ili izmijeni Prostorni plan Istarske županije te se lučko područje iz točke II. ove Odluke obuhvati u područje luke otvorene za javni promet.

V.

Županijska lučka uprava Poreč dužna je na lučkom području iz točke II. ove Odluke voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološkog jedinstva i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila te druge usluge nužne za funkcioniranje luke.

VI.

Na lučkom području iz točke II. ove Odluke, Županijska lučka uprava Poreč dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke te je za plovila, za koja su zaključeni ugovori o vezu, dužna ponuditi nove ugovore o vezu vremenski ograničene sukladno točki IV. stavku 1. ove Odluke.

VII.

U cilju ispunjavanja obveza iz točaka V. i VI. ove Odluke, Županijska lučka uprava Poreč će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja i/ili spuštanja plovila te drugih usluga neophodnih za funkcioniranje luke.

VIII.

Donošenjem ove Odluke Županijska lučka uprava Poreč stječe pravo preuzeti upravljanje lučkim područjem luke posebne namjene – sportske luke »Poreč«.

Županijska lučka uprava Poreč dužna je u roku od 10 dana od dana donošenja ove Odluke preuzeti upravljanje lučkim područjem luke posebne namjene – sportske luke »Poreč«.

IX.

Ova Odluka objavljuje se u »Narodnim novinama«.

Obrazloženje

Županijska skupština Istarske županije na svojoj sjednici održanoj 14. srpnja 2022. donijela je Odluku o davanju Lučkoj upravi Poreč na privremeno gospodarsko korištenje lučko područje luke posebne namjene – sportske luke »Poreč« na području Grada Poreča, klasa: 342-01/22-01/18, urbroj: 2163-01/3-22-03, kojom je Županijskoj lučkoj upravi Poreč dano na privremeno gospodarsko korištenje lučko područje luke posebne namjene – sportske luke »Poreč« na vremensko razdoblje od dvije godine i to od 28. srpnja 2022. do 28. srpnja 2024.

Razlog za donošenje iste Odluke bio je taj što nije zaprimljeno pismo inicijative za pokretanje postupka za davanje koncesije za luku posebne namjene - sportsku luku »Poreč«, a s obzirom na to da je u sportskoj luci smješten velik broj plovnih objekata istim je prostorom trebalo upravljati, održavati red i čuvanje plovnih objekata u istoj.

Ministarstvo mora, prometa i infrastrukture zaprimilo je 11. lipnja 2024. dopis Istarske županije, Upravnog odjela za održivi razvoj, klasa: 342-01/24-01/174, urbroj: 2163-08-01/3-24-1, kojim se predlaže donošenje odluke o davanju na privremeno gospodarsko korištenje lučkog područja luke posebne namjene – sportske luke »Poreč« lučkoj upravi te da je u tijeku Izmjena i dopuna Prostornog plana Istarske županije kojim se planira promjena namjene luke posebne namjene – sportske luke »Poreč« na način da se ista planira kao luka otvorena za javni promet.

Sukladno članku 75. stavku 1. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske može u slučaju izvanrednih okolnosti koje se nisu mogle predvidjeti, izbjeći i otkloniti, neovisno o značaju zahvata sukladno dokumentima prostornoga uređenja, radi brige o javnom interesu, brige o lučkom području luke posebne namjene ili radi sprječavanja nastanka štete (npr. nije dovršen postupak dodjele nove koncesije, dosadašnji koncesionar je umro ili prestao postojati, istekao je rok koncesije, a nisu ispunjene pretpostavke za dodjelu nove koncesije, luka se nezakonito koristi) donijeti odluku o davanju na privremeno gospodarsko korištenje lučkog područja luke posebne namjene lučkoj upravi.

Predmetnom Odlukom daje se Županijskoj lučkoj upravi Poreč lučko područje luke posebne namjene – sportske luke »Poreč« na privremeno gospodarsko korištenje na rok od godine dana računajući od dana preuzimanja upravljanja lučkim područjem.

Radi se o luci u kojoj je privezan velik broj plovnih objekata, pa je upravljanje potrebno povjeriti pravnom subjektu koji ima znanja i iskustva u upravljanju lukom, odnosno Županijskoj lučkoj upravi Poreč koja je osnivana upravo radi upravljanja, gradnje i korištenja luka otvorenih za javni promet. Ovom Odlukom onemogućit će se nelegalno korištenje luke, osigurati red na pomorskom dobru i zaštita plovnih objekata vezanih u luci, spriječiti veća šteta na postojećoj infrastrukturi luke zbog neodržavanja, ali i štete koja bi se mogla dogoditi uslijed odsustva skrbi nad plovnim objektima ili problema s vezanjem istih te osigurati zakonito korištenje luke.

Predmetnom Odlukom zadužuje se Županijska lučka uprava Poreč voditi brigu o održavanju, upravljanju, zaštiti i unaprjeđenju lučkog područja, osigurati nesmetano obavljanje lučkog prometa, tehničko-tehnološkog jedinstva i sigurnost plovidbe te osigurati pružanje usluga od općeg interesa, usluge dizanja i/ili spuštanja plovila i druge usluge nužne za funkcioniranje luke. Također, dužna je osigurati red, čuvanje i zaštitu objekata, plovila i opreme, koji su zatečeni na lučkom području na dan preuzimanja luke, te je za plovila, za koja su zaključeni ugovori o vezu, dužna ponuditi nove ugovore o vezu.

Unutar obuhvata luke posebne namjene – sportske luke »Poreč« nalaze se dva izdvojena lučka područja luke otvorene za javni promet Poreč kojima upravlja Županijska lučka uprava Poreč i to područje benzinske postaje koje je dano u koncesiju te operativna obala koja je namijenjena za vez plovnih objekata koji se koriste za snabdijevanje obližnjih otoka i intervencije kod iznenadnih onečišćenja mora. Unutar područja luke posebne namjene – sportske luke »Poreč« dva izdvojena lučka područja luke otvorene za javni promet Poreč nisu obuhvaćena predmetnom Odlukom.

U cilju ispunjavanja navedenih obveza Županijska lučka uprava Poreč će u ime Republike Hrvatske, a za svoj račun ostvarivati prihode s naslova pruženih usluga od općeg interesa, usluga dizanja ­i/ili spuštanja plovila te drugih usluga neophodnih za funkcioniranje luke.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/24-04/16
 Urbroj: 50301-27/20-24-3
 Zagreb, 21. studenoga 2024.

Predsjednik
 mr. sc. Andrej Plenković, v. r.